Diari Oficial de la Generalitat Valenciana


Sumari del DOGV 10275, del 27-12-2024 (2024/13431)

RESOLUCIÓ de 23 de desembre de 2024, de la Direcció General de Prevenció d’Incendis Forestals, per la qual s’autoritza l’eliminació mitjançant crema dels residus vegetals agrícoles o forestals generats com a conseqüència del temporal de vent i pluja (dana) i que estiguen situats en la zona d’influència forestal, com a mesura extraordinària i per raons fitosanitàries.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10261

Data del DOGV
:   27-12-2024

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2024/13267

CVE
:   LXWA-R-1025-97071

Data del document
:   23-12-2024

Organisme emissor
:   Conselleria de Medi Ambient, Infraestructures i Territori

Tipus de document
:   Resolució

*Antecedents de fet*

El passat dia 29 d’octubre de 2024 una profunda depressió aïllada en nivells alts de l’atmosfera (dana) va produir un temporal de vent i intenses precipitacions de caràcter generalitzat i en un període de temps molt curt, amb efectes devastadors.

En alguns punts, les pluges van arribar a superar els 600 litres per metre quadrat en poques hores. Esta elevada intensitat de precipitació, associada a forts vents, ha provocat ingents danys materials en diversos termes municipals de la Comunitat Valenciana.

Durant les avingudes provocades pel temporal, l’aigua va transportar un elevat volum de restes vegetals, procedents de l’arrancada i mutilació tant de la vegetació natural de llits i riberes com d’explotacions agrícoles.

Davant de la gravetat i extensió dels danys patits, resulta necessària l’adopció de mesures que permeten actuar amb la màxima celeritat per a recuperar la normalitat, atenent les necessitats més urgents.

Entre estes necessitats urgents es troba l’eliminació d’aquelles restes vegetals agrícoles o forestals (canyes, arbres, branques, etc.) que han sigut arrossegades durant les inundacions i que la seua acumulació prolongada en el temps suposa un problema de sanitat ambiental o fitosanitària, com a potencial font d’inòcul de malalties bacterianes i fúngiques, entre les quals destaquen, per la seua amplitud, les malalties produïdes pels fongs del gènere Phytophthora spp.

Amb data de 16 de desembre de 2024, el Servici de Sanitat Vegetal, de la Direcció General de Producció Agrícola i Ramadera de la Conselleria d’Agricultura, Aigua, Ramaderia i Pesca informa que s’estima que la crema dels cultius i arbres afectats i arrancats per la dana és una tècnica eficaç per a solucionar i previndre problemes fitosanitaris descrits (*Phytophthora, Botrytis, oïdi, míldiu, alternària, Erwinia amylovora,*  etc.), en els cultius que figuren en l’annex I en les zones afectades per la dana.

En l’annex I es detallen els cultius afectats: alvocat, ametler, arbustos i xicotets arbres ornamentals, gespes, cítrics, coníferes, cupressàcies, frondoses, fruiteres (os, llavor i llenyoses), olivera, ornamentals, hortícoles, herbàcies, palmàcies, palmera datilera i vinya.

Amb la finalitat d’actuar amb la màxima celeritat per a recuperar la normalitat, és necessari habilitar la crema de les restes de vegetació o residus vegetals d’origen agrícola o forestal, generats durant els treballs de recuperació d’infraestructures, de llits, de costes, de zones urbanes o a conseqüència de l’arrancada de cultius per a ser replantats o substituïts.

*Fonaments de dret*

Vist que es donen les circumstàncies d’excepció contemplades en l’article 27 de la Llei 7/2022, de 8 d’abril, de residus i sòls contaminats per a una economia circular, pel que fa a l’eliminació de residus vegetals generats en l’entorn agrari o silvícola mitjançant l’ús del foc.

Vist el que es disposa en l’article 57 de la Llei 3/1993, de 9 de desembre, de la Generalitat Valenciana, forestal de la Comunitat Valenciana, s’establix la prohibició general d’encendre foc en terrenys forestals i en la zona d’influència forestal, fora dels supòsits expressament previstos o autoritzats reglamentàriament i d’acord amb la llei. Estos supòsits i condicions es regulen mitjançant els articles 132 a 135, de l’annex I, i l’annex VIII, del Decret 91/2023, de 22 de juny, del Consell, pel qual s’aprova el Reglament de la Llei 3/1993.

Vist que l’article 137 de l’annex I, del Decret 91/2023, on s’establix la modificació extraordinària de períodes, horaris i condicions de cremes, indica, en el punt 2, que, amb caràcter extraordinari, i únicament per raons fitosanitàries, d’investigació o altres motius d’urgència degudament justificats que no permeten el seu ajornament, es podran autoritzar de manera puntual cremes, accions o activitats que impliquen l’ús del foc fora dels períodes contemplats, horaris i condicions indicats en els articles 132 a 135 i en l’annex VIII, sempre que existisca resolució motivada en eixe sentit de la persona titular de la direcció general competent en prevenció d’incendis forestals.

Vist l’informe favorable del Servici de Sanitat Vegetal, en el qual s’estima la necessitat de l’ús de la crema com a estratègia adequada per a fer front a determinats problemes fitosanitaris, anteriorment esmentats.

Vist que la competència per a resoldre correspon a la persona titular de la Direcció General de Prevenció d’Incendis Forestals, segons el Decret 173/2024, de 3 de desembre, del Consell, pel qual s’establix l’estructura orgànica bàsica de la Presidència i de les conselleries de la Generalitat.

Atesos els fets i fonaments de dret exposats i fent ús de les atribucions que em conferix l’article 137 de l’annex I, del Decret 91/2023, de 22 de juny, del Consell, pel qual s’aprova el Reglament de la Llei 3/1993, de 9 de desembre, forestal de la Comunitat Valenciana,

RESOLC

*Primer*

Autoritzar, com a mesura extraordinària i per raons fitosanitàries, l’eliminació mitjançant crema de residus vegetals agrícoles o forestals generats a conseqüència del temporal de vent i pluja (dana), que han sigut arrossegats i dipositats durant les inundacions i que la seua acumulació prolongada en el temps suposa un problema de sanitat ambiental o fitosanitària i que estiguen situats en la zona d’influència forestal (a menys de 500 metres de terreny forestal).

*Segon*

Autoritzar, com a mesura extraordinària i per raons fitosanitàries, l’eliminació mitjançant crema de residus vegetals generats en l’entorn agrari, procedents de cultius i arbres afectats o arrancats per motiu del temporal de vent i pluja (dana). Esta autorització es limitarà als cultius següents: alvocat, ametler, arbustos i xicotets arbres ornamentals, gespes, cítrics, coníferes, cupressàcies, frondoses, fruiteres (os, llavor i llenyoses), olivera, ornamentals, hortícoles, herbàcies, palmàcies, palmera datilera i vinya.

*Tercer*

L’àmbit territorial de la present resolució es limita als termes municipals afectats pel temporal de vent i pluges iniciat a la Comunitat Valenciana el 29 d’octubre de 2024.

*Quart*

Esta resolució produirà efectes a partir de l’endemà de ser publicada en el *Diari Oficial de la Generalitat Valenciana*  i fins al 31 de maig de 2025, inclusivament.

*Quint*

Esta autorització està subjecta a les condicions particulars següents:

a) Per a fer efectiva esta autorització excepcional, la persona interessada haurà de presentar una declaració responsable davant de la direcció territorial de la conselleria competent en matèria de prevenció d’incendis forestals, a través del tràmit (tipus d’operació 3):

<https://www.gva.es/va/proc94805>

b) Només es podran realitzar cremes quan el nivell de preemergència per risc d’incendis forestals, determinat per l’òrgan competent, siga 1. Queda prohibit, per tant, amb nivell de preemergència 2 o 3. Es pot consultar el nivell de preemergència i la seua previsió per a l’endemà en: [www.112cv.com](http://www.112cv.com)

c) Queda prohibit cremar durant el període comprés entre el Dijous Sant i els onze dies naturals següents, els dos inclusivament.

d) En el moment d'efectuar l'activitat, la persona interessada o el seu representant estarà present i en possessió del justificant de presentació d’esta declaració responsable i d’un document d’identificació personal.

e) No es podran realitzar cremes quan es produïsca algun dels fenòmens meteorològics següents:

– Quan es donen condicions d’inversió tèrmica.

– Quan la velocitat del vent siga superior a 30 km/h, qualsevol que siga el seu component.

f) No podran eliminar-se amb foc altre tipus de residus diferents dels residus vegetals agrícoles o forestals generats a conseqüència del temporal de vent i pluja (dana) i que estiguen situats en la zona d’influència forestal.

g) No es permet realitzar la incineració dels residus vegetals agrícoles o forestals amb altres accelerants, combustible o productes altament contaminants.

h) En aquelles parcel·les confrontants o amb una proximitat menor de 500 metres de terreny forestal, esta autorització serà vàlida si, prèviament a la crema, s’ha netejat d’herbes i matoll una faixa d’amplària suficient, i no inferior en cap cas a cinc metres al voltant d’on es vol realitzar la crema.

i) La crema de restes no podrà realitzar-se fora de les parcel·les indicades en la declaració responsable i tan allunyat com siga possible del terreny forestal més pròxim.

j) Si és necessari per a reduir el temps d’execució de la crema i garantir les mesures de seguretat i prevenció d’incendis, es podrà prolongar l’horari de crema més enllà de les hores de llum solar (horari nocturn).

k) Mentres s’estiga cremant, haurà d’haver-hi almenys una persona encarregada de la vigilància de la crema, que haurà de comptar amb els mitjans i equips necessaris per a poder comunicar, de manera immediata, qualsevol incidència a través del telèfon 112 d’emergències, de la Generalitat. Davant de la impossibilitat tècnica de comunicació amb el 112, esta persona encarregada coneixerà el lloc més pròxim amb cobertura de telefonia mòbil i disposarà d’un vehicle per a desplaçar-se fins allí en cas necessari.

l) Mentres s’estiga cremant, i com a mesura preventiva, al costat de l’emplaçament de la crema haurà d’haver-hi almenys un vehicle amb cisterna o depòsit d’aigua ple amb, almenys, 2.000 litres d’aigua, dotat d’equip d’impulsió suficient per a la sufocació i l’extinció del foc, que haurà d’incidir en el control de possibles cendres.

m) En zones pròximes a grans vies de comunicació, la incineració no haurà de provocar molèsties a vianants o generar condicions d’escassa visibilitat que pose en perill la circulació de vehicles

n) No s’abandonarà la vigilància de la zona de crema fins que el foc estiga totalment apagat i transcórreguen dos hores sense que s’observen brases.

o) La persona encarregada de la crema adoptarà totes les mesures complementàries que considere oportunes, i en tot moment serà la responsable de tots els danys que puga causar.

Contra la present resolució, que no posa fi a la via administrativa, podrà interposar-se en via administrativa un recurs d’alçada davant de la Direcció General de Prevenció d’Incendis Forestals o bé, directament, davant de la Secretaria Autonòmica de Medi Ambient i Territori, que és l’òrgan competent per a resoldre’l, en el termini un mes, que començarà a comptar de l’endemà de ser publicada; tot això, de conformitat amb el que disposen els articles 121 i 122 de la Llei 39/2015, d’1 d’octubre, del procediment administratiu comú de les administracions públiques, sense perjuí que es puga exercitar, si és el cas, qualsevol altre recurs o acció que s’estime procedent.

  

València, 23 de desembre de 2024

(Per vacant de la persona titular de la Direcció General de Prevenció d'Incendis Forestals, Resolució 12.08.2024; DOGV 9916, 16.08.2024)

Raúl Mérida Gordillo

Secretari autonòmic de Medi Ambient i Territori